Kaisa Leka

Kaisa Maria Krisangi Leka (s. 25. lokakuuta 1978) on porvoolainen sarjakuvapiirtäjä. Lekan omaelämäkerrallisten sarjakuvien keskeisiä teemoja ovat vammaisuus, politiikka ja henkinen etsiminen. Hänen sarjakuvahahmonsa ovat naivistisen yksinkertaisia eläimiä, joista tärkein on Kaisa Lekaa itseään edustava hiiri.

Ura 
Leka aloitti piirtämisen vuonna 1998 opiskellessaan Porvoossa kansanopiston taidelinjalla. Omien sarjakuvakirjojensa lisäksi Leka on tehnyt sarjakuvia useisiin eri lehtiin ja sarjakuva-antologioihin. Hänen tunnetuin teoksensa on  vuonna 2003 julkaistu, amputaatiota käsittelevä I am not these feet, jonka Leka teki kun hänen jalkansa amputoitiin. Teos ilmestyi syksyllä 2006 ranskankielisenä käännöksenä Editions Cactusin julkaisemana ja vuonna 2007 italiankielisenä käännöksenä nimellä La ragazza senza piedi Coniglio Editoren julkaisemana. 

On the Outside Looking in -kirja sai vuonna 2007 Vuoden huiput -kilpailussa Hopeahuippu-palkinnon ja Expedition no 3 vuonna 2012 Kultahuippu-palkinnon. Audarya-Lila, Tour d'Europe ja Expedition no 3 on valittu vuoden kauneimpien kirjojen kokoelmaan, ja olivat myös Angoulêmen sarjakuvafestivaalien vaihtoehtosarjakuvakilpailun finalistien joukossa. Leka sai yhdessä miehensä Christoffer Lekan kanssa vuonna 2010 opetus- ja kulttuuriministeriön Suomi-palkinnon. Vuonna 2012 Leka sai Suomen Sarjakuvaseuran Puupäähattu-palkinnon. Hänet valittiin samana vuonna myös Vuoden Pyöräilijäksi. Leka sai tammikuussa 2013 Invalidiliiton ensimmäisen Raimo Lindberg -palkinnon. Vuonna 2018 Leka sai Christoffer Lekan kanssa Sarjakuva-Finlandian teoksesta Imperfect. Kirja palkittiin myös Vuoden kauneimpana kirjana 2017. Vuonna 2022 Grafia palkitsi Kaisa ja Christoffer Lekan Vuoden graafikkoina.

Leka on piirtänyt Biofermen Yosa-tuotteiden pahvipakkauksiin sarjakuvia. Yhdessä niistä hän ehdottaa Finlandia-hymnin sanojen muuttamista Yosan ylistyshymniksi.

Leka on ottanut kantaa taiteilijoiden asemaan vuonna 2016, kun opetus- ja kulttuuriministeriö yritti pyytää häntä palkattomaan työhön kansainväliseen tilaisuuteen.

Politiikka 
Leka oli vuosina 2005–2012 Porvoon kaupunginvaltuuston jäsen. Hän oli Vihreän liiton kansanedustajaehdokas eduskuntavaaleissa 2007 ja 2011 Uudenmaan vaalipiirissä.

Yksityiselämä 
Leka kuuluu Sri Caitanya Sangha -liikkeeseen, joka kuuluu Hare Krishna -yhteisön tavoin Gaudiya Vaishnava -perinteeseen. Lekan kiinnostus vaishnavismiin herätti huomiota hänen syksyllä 2006 Ranskaan tekemällään esiintymismatkalla. Leka on kasvissyöjä. Kaisa Lekan kumppani on Christoffer Leka. Leka on vapaaehtoisesti lapseton. Leka on innokas pyöräilijä ja toiminut Keuruun pyöräretken suojelijana vuonna 2014.

Kaisa Lekan sarjakuvakirjat ja -lehdet 
 Kaisan lehti (1999)
 Kaisa's zine 2 (2000)
 Kaisa's komiks 3 (2001)
 Kaisa's foot 4 (2001)
 
 Your name is Krishangi (2004)
 Two stories (2005)
 On the Outside Looking in (2006)
 Little Fish Big Fish (2007)
 Audarya-Lila (2008)
 Le Prologue (2010)
 Tour d'Europe (2010)
 Expedition no 3 (2012)
 Time After Time (2014)
 Place of Death (2015)
 Imperfect (2017)
 Logbook (2019)
 Russian Diaries (2020)

Lähteet

Aiheesta muualla 
 Kaisa Lekan kotisivut.
 Kaisa Lekan sarjakuvablogi.
 Anne Muhonen: I am not these feet. Kvaak.fi 23.7.2003.
 Kaisa Lekan sarjakuvissa tarina on tärkein. Yle Turku 7.5.2011.

Suomalaiset sarjakuvantekijät
Porvoon kaupunginvaltuutetut
Vihreän liiton poliitikot
Suomalaiset amputoidut henkilöt
Vuonna 1978 syntyneet
Elävät henkilöt